JR เคาะราคาไอพีโอ 5.50 บ. เล็งเทรด SET ปลายพ.ย.นี้
"เจ.อาร์.ดับเบิ้ลยู. ยูทิลิตี้" หรือ JR เคาะราคาไอพีโอ 5.50 บ. เล็งเทรด SET ปลายพ.ย.นี้
"เจ.อาร์.ดับเบิ้ลยู. ยูทิลิตี้" หรือ JR เคาะราคาไอพีโอ 5.50 บ. เล็งเทรด SET ปลายพ.ย.นี้
18 พ.ย. 2563

บริษัท เจ.อาร์.ดับเบิ้ลยู. ยูทิลิตี้ จำกัด (มหาชน) หรือ JR ระบุว่า บริษัทกำหนดราคาเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 200 ล้านหุ้น ที่หุ้นละ 5.50 บาท โดยจะเปิดให้จองซื้อในวันที่ 20 และ 23-24 พ.ย. และคาดว่าจะเข้าซื้อขายในตลาดหลักทรัพย์แห่งประเทศไทย (SET) ในช่วงปลายเดือน พ.ย.นี้
โดย JR จะเสนอขายหุ้น IPO แบ่งเป็น 184 ล้านหุ้นเสนอขายให้แก่นักลงทุนสถาบันราว 45% และประชาชนทั่วไป ขณะที่อีก 16 ล้านหุ้นจะเสนอขายให้แก่ผู้บริหารและพนักงานของบริษัท
ทั้งนี้บริษัทชี้แจงที่ว่าราคาเสนอขายหุ้น IPO ที่ราคา 5.50 บาทต่อหุ้น คิดเป็นอัตราส่วนราคาต่อกำไรสุทธิต่อหุ้น (Price to Earnings Ratio : P/E) เท่ากับ 36.81 เท่า เมื่อเทียบกับกำไรสุทธิที่ 0.15 บาทต่อหุ้น โดยคำนวณจากกำไรสุทธิต่อหุ้นจากผลกำไรสุทธิในช่วง 4 ไตรมาสย้อนหลัง ตั้งแต่วันที่ 1 ต.ค.62 ถึงวันที่ 30 ก.ย.63 ซึ่งมีกำไรสุทธิเท่ากับ 83.68 ล้านบาท หารด้วยจำนวนหุ้นสามัญทั้งหมดของบริษัทฯ ก่อนการเสนอขายหุ้นในครั้งนี้ซึ่งเท่ากับ 560 ล้านหุ้น และคิดเป็น P/E เท่ากับ 50 เท่า เมื่อเทียบกับกำไรสุทธิ ที่ 0.11 บาทต่อหุ้น หากพิจารณาจากกำไรสุทธิต่อหุ้นที่คำนวณจากจำนวนหุ้นสามัญทั้งหมดของบริษัทฯ ภายหลังการเสนอขายหุ้นในครั้งนี้ ซึ่งเท่ากับ 760 ล้านหุ้น
อย่างไรก็ตาม อัตราส่วนราคาหุ้นต่อกำไรสุทธิ (P/E) ดังกล่าว คำนวณจากผลการดำเนินงานในอดีต 4 ไตรมาสย้อนหลัง ซึ่งไม่สะท้อนถึงผลการดำเนินงานหรือความสามารถในการทำกำไรของบริษัทฯ ในอนาคต
สำหรับสัดส่วนหุ้นของผู้มีส่วนร่วมในการบริหารที่ไม่ติด Silent Period จำนวน 12,829,216 หุ้น คิดเป็น 1.69% ของจำนวนหุ้นที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นเพิ่มทุนในครั้งนี้
 